
Експерт

Настоящото анкетно проучване бе осъществено през месеците април-май 2008 година, в рамките на проект на  Черноморската правна общност – Бургас на тема “Холистична оценка на напредъка на България по Глава 3.1. “Съдебна реформа и борба с корупцията и организираната престъпност”. То обхвана 241 юристи - 233 магистрати, в това число 78 съдии, 96 прокурори и 51 следователи от различни съдебни райони – София, Пловдив, Бургас, Варна и Сливен, както и 8 адвокати. Целта му бе, чрез използване на един по-нетрадиционен подход, да се изследва проблема в неговия генезис. Изследването бе проведено в обстановка на засилен и силно критичен обществен интерес към процесите на промени в съдебната система и съвпадна с моменти на някои драматични събития, вкл. подаване на оставка на Министъра на вътрешните работи, поради съмнения за контакти с представители на организираната престъпност, оставка довела и до започнала реформа на структурите на МВР. Актуалността на проучването произтича както от изключителната значимост на ефективно работещото правосъдие за демократичното функциониране на държавата, така и от остротата на проблемите “корупция” и “организирана престъпност” за условията на България, по които в последния мониторингов доклад на ЕК бе отчетено изоставане на реформата. Всички водещи анализатори на ситуацията в страната, и наши и международни, са единодушни, че ограничаването на организираната престъпност и корупционните практики има ключово значение за развитието на България и за ускоряване на интеграционните й процеси. Същевременно напоследък все по-често се говори за срастване на престъпността със звена на политическата система, органи на държавното управление, съдебната система и икономически структури. Ежедневно медиите дават нови примери за подобна тенденция. В тази светлина, проучването представлява единствен по рода и мащабите си опит да се изследва мнението на самите работещи в областта на правораздаването, хората, които не само най-добре познават спецификата и нюансите на повдигнатите проблеми, но и са преките участници, свидетели и “потърпевши” на случващото се. Защото, без да се пренебрегват вижданията на широката публика, е несъмнено, че становището на професионалистите и експертите е възможно най-ценния ресурс, който политическата класа би могла да използва, ако наистина има волята да доведе реформите в съдебната власт до успешен завършек.

Наред с казаното дотук, изследването не е изолирано явление в историята на Черноморската правна общност. То бележи пореден, по-висок етап от развитието на организацията във последователните й усилия да противодейства на корупцията, представяйки нов прочит на въпроса през призмата на личния опит на кадрите на съдебната система. Подобно проучване, но в аспекта на независимостта на съдебната система, бе проведено в началото на 2001 год. и през 2003 г., съвместно и с други организации, което дава богата основа за тематични и хронологични сравнения в получените резултати.

В методически план анкетната карта бе конструирана като анонимен въпросник, който съдържа 37 твърдения, групирани в 6 раздела : 

· Група І – Констатации от мониторинговия доклад на ЕС 2007г. Ефективност на конституционните промени и новият Закон за съдебната власт, приети през 2007г. /създаване на инспекторат към ВСС и постоянно действащ ВСС/.
· Група ІІ – Констатации от мониторинговия доклад на ЕС 2007г.
Подгрупа - Радикалност на новоприетия Закон за съдебната власт от 2007г. чрез създаване на постоянно действащ Висш съдебен съвет.
Подгрупа - Ефективност на новия Закон за съдебната власт чрез промени, касаещи кариерното развитие на магистратите.
· Група ІІІ – Текущ антикорупционен мониторинг на професионалната среда на магистратите.
· Група ІV – Външен корупционен натиск.
· Група V – Корупция при провеждане на съдебната реформа.
· Група VІ – организация на административните служби.

Следва да се отбележи, че в предварителен вид анкетата бе обсъдена от широк кръг магистрати и техните мнения, бележки и препоръки бяха отразени в окончателния й вариант.

С оглед сложността на проблематиката и еднаквото тълкуване на смисъла на твърденията от отделните групи, в част от разделите се съдържат работни дефиниции на визираните в тях понятия.

Начинът на отговаряне предполагаше преценка на всяко от твърденията по 10-бална скала, като оценка от 0 до 1 означаваше, че анкетираните са напълно несъгласни с него; от 2 до 4 – по-скоро несъгласни; от 5 до 7 – по-скоро съгласни; и от 8 до 10 – че са напълно съгласни с така формулираното изказване.

На практика, оценката по оста несъгласие – съгласие отразява не друго, а степента на наличие или отсъствие на дадения критерий в днешната реалност на съдебната система. 

За по-голямата представителност на данните има принос и това, че включилите се магистрати работят в различни звена и нива в съдебната система – анкетирани са представители на административни и окръжни съдилища в Източна България, прокурори от Върховна касационна прокуратура, от Софийска градска прокуратура, от окръжни и районни прокуратури в Източна България, и следователи от Национална следствена служба, следствените служби в София и Пловдив. Преобладаващият брой от анкетираните юристи са с юридически стаж си между 5 и 20 години, което с оглед на натрупания житейски и професионален опит и историческа памет, ги прави най-добрата таргет група за това специализирано проучване.
Група І – Констатации от мониторинговия доклад на ЕС 2007г. Ефективност на конституционните промени и новият Закон за съдебната власт, приети през 2007г. /създаване на инспекторат към ВСС и постоянно действащ ВСС/.

Твърдения в първите две групи са насочени към оценка на новата политика на държавата за управление на съдебната система чрез постоянно действащ Висш съдебен съвет /ВСС/ и неговите помощни органи, преди всичко Инспектората на ВСС. Четвъртата поправка на конституцията беше осъществена с цел да подобри качеството на работата на съдебната система, включително и чрез нови механизми за държавен контрол върху нея, но предизвика опасения за повишаване на влиянието на политическата класа, което по традиция в България се използва предимно за реализиране на политически и икономически интереси, отколкото за обслужване на обществения интерес.
Анкетираните юристи имат колебливо отношение към тази нова държавна политика. Съдиите и следователите са по-склонни да гласуват доверие на тази част от съдебната реформа и очакват създаването на инспектората на ВСС да доведе до дисциплиниране на съдебната система, до повишаване на нивото на прозрачност и ефективност в нейната работа – средни оценки съответно 5,3 и 5,7 на твърдение първо от този раздел на анкетата. Подчертан оптимизъм личи в оценките на съдиите от административните съдилища /5,73/ и следователите от Пловдив /5,87/. Отношението на прокурорите и адвокатите обаче е значително по-песимистично. С оценки около 4 – 4,1 тази част от юристите са заявили липса на позитивни очаквания, че Инспектората на ВСС ще доведе до дисциплиниране на съдебната система и подобряване на качеството на нейната работа. Особено песимистични са прокурорите от Софийска градска прокуратура, които са дали средна оценка 3 на това твърдение. Противоречивите очаквания към инспектората личат и при анализа на отговорите на последното твърдение в тази група, където със средна оценка 4,86, близка но все пак под критичната граница от 5 точки, сочеща на доверие и съгласие, анкетираните заявяват съмнение, че очертаните от закона правомощия ще позволят на този контролен орган да изпълни обществените очаквания за радикална и ефективна подкрепа на съдебната реформа.
Защо магистратите не очакват промяна към по-добро проличава от отговорите на твърдения 2 и 3. Оказва се, че установеният в закона механизъм за номиниране на кандидати и избиране на членове на инспектората /чл. 42-46 ЗСВ/ е твърде много зависим от политическата конюнктура. Магистратите очакват управляващата партия /партии/ да упражни влияние при сформирането на този контролен орган, което ще рефлектира и в бъдещата му дейност - чрез политически мотивирани действия ще се търси косвено ограничаване на независимостта на съдебната система в полза на частни и групови политически цели. Ето защо четирите категории респонденти – съдии, прокурори, следователи и адвокати – са единни в оценките си по коментираните въпроси и със средни оценки 3,19 и 2,93 показват категорично несъгласие с твърденията, че механизма за номиниране и избиране на членове на инспектората е демократичен и политически необвързан.
Отговорите по четвъртото твърдение допълват още един щрих към така описаната мрачна картина на съдебната реформа. Със среден резултат от 3,69 точки респондентите отново гласуват недоверие на процедурата по избор на членове на инспектората в Народното събрание, като очакват издиганите кандидатури да не са носители на висок професионализъм и морал, за сметка на готовността да се поемат ангажименти към политическата сила, която ги лансира.
Група ІІ – Констатации от мониторинговия доклад на ЕС 2007г.
Подгрупа - Радикалност на новоприетия Закон за съдебната власт от 2007г. чрез създаване на постоянно действащ Висш съдебен съвет.

Както се посочи по-горе, твърдения в първите две групи на анкетата са насочени към оценка на новата политика на държавата за управление на съдебната система чрез постоянно действащ Висш съдебен съвет /ВСС/ и неговите помощни органи. Твърденията в тази подгрупа имат за цел пряк сондаж на мнението на юристите относно реформата на най-висшия управителен и представителен орган на съдебната власт.
И трите категории респонденти – съдии, прокурори и следователи – са единни в становището си, че постоянно действащ Висш съдебен съвет ще може всеобхватно да ръководи съдебната система и ефективно да решава както текущите, така и принципните й проблеми – средната оценка 6,35 от тези три звена на съдебната система по твърдение първо сочи на одобрение на новия принцип на функциониране на съдебния съвет. Единствено адвокатите не оценяват позитивно този аспект на съдебната реформа – оценка 3,5.
Това което не одобряват магистратите е намесата на политическите сили, материализирана при избора на парламентарната квота от членове на ВСС. Всички анкетирани /включително и адвокатите/ изразяват по-скоро несъгласие с твърдение второ – процедурата по избора на парламентарната квота от членове на ВСС не позволява в състава му да попаднат юристи със съмнителни морални качества и професионализъм. Средната оценка на респондентите е 3,52, като най-висока степен на негативни очаквания регистрират прокурорите /2,56/ и адвокатите /2,75/. Политическата класа си е осигурила, чрез коментирания механизъм за съставяне на ВСС, не само влияние и контрол над “правителството” на съдебната система, тя си е присвоила и решаващата дума за избора на “президентите” на съдебната система, доколкото ВСС е органа, който предлага на президента на Република България за назначаване и освобождаване председателя на Върховния касационен съд, председателя на Върховния административен съд и главния прокурор, и избира и освобождава директора на Националната следствена служба. Този втори пласт на проблема е оценен адекватно от магистратите, които със средна оценка 4,37 изразяват по-скоро недоверие, че ВСС ще извършва обективен и безпристрастен избор на ръководителите на ВКС, ВАС, Главен прокурор и Директора на НСС /твърдение пето/.

По-различно е отношението на магистратите към избора на съдебната квота на ВСС – твърдение трето. Анкетираните съдии и следователи са по-скоро съгласни, че избора на професионалните представители в съдебния съвет е демократичен, без външно влияние и без вътрешен административен натиск – оценки съответно 4,97 и 5,25. За разлика от тях прокурорите с оценка 3,81 на това твърдение заявяват, че все още имат съмнения относно липсата на режисьори на избора на четиримата представители на гилдията. С обща оценка 4,67, която е много близо до границата несъгласие – съгласие, магистратите декларират желание за повече прозрачност и честност при избора на своите представители в съдебния съвет. Дали откъсването на членовете на ВСС от колективите които са ги избрали, ще попречи на познаването на проблемите на системата – това е предмета на твърдение четвърто в тази подгрупа. Със средна оценка 5,32 магистратите смятат, че това няма да се случи и дават висок кредит на доверие на своите избраници.

По тези две твърдения си позволихме да пренебрегнем критичните оценки на адвокатите, доколкото същите не са в съдебната система и не участват в обсъжданите избори на членове на ВСС.
Подгрупа - Ефективност на новия Закон за съдебната власт чрез промени, касаещи кариерното развитие на магистратите.

Както се разбира от заглавието на тази подгрупа, твърденията тук са насочени към анализ на компетентността на ВСС относно назначавнето, израстването и развитието на магистратите, както и възможностите му за контрол и стимулиране на поведението и морала на работещите в съдебната власт. По разбираеми и посочени по-горе причини анкетата не регистрира становището на адвокатите. 
За нуждите на изследването и за улеснение на анкетираните бе обяснен термина “непотизъм” – вид корупционна среда, формирана на базата на приятелство, роднинство и пр.

Анкетираните магистрати са склонни да гласуват предпазливо доверие на новото правителство на съдебната власт – със средна оценка 5,18 те изразяват по-скоро съгласие с очакванията новите правомощия на ВСС да му позволят да дисциплинира съдебната система и да елиминира съществуващите корупционни практики /твърдение първо/. Единствено прокурорите са по-скептични и за разлика от съдиите и следователите тяхната оценка е в зоната на несъгласието – 4,36. 
Когато обаче дебатът излезе извън общите очаквания и се насочи към конкретните зони за работа и управление от ВСС, отговорите на респондентите започват да разкриват дефицит на доверие. Във всички следващи въпроси от тази подгрупа оценките на магистратите се движат в зоната “по-скоро несъгласни”, между 4 и 5. Със средна оценка 4,76 анкетираните изразяват относително несъгласие с твърдение второ, а именно, че ВСС ще организира при ясни и прозрачни правила квалификацията на съдиите, прокурорите и следователите в страната и чужбина, с което ще елиминира съществуващи непотични практики. Възможните обяснения на този “негативен вот” са две. Или все още е силна инерцията от познатото старо време ръководителите да изпращат “свои хора” на обучения и командировки в чужди държави /дефицит на справедливост/ или липсва яснота и форма на разясняване на взетите решения в тази насока /дефицит на прозрачност/.
Близки, и все така в зоната на недоверието, са мненията на анкетираните по следващите две твърдения, трето и четвърто. Със средни оценки 4,78 и 4,51 те смятат, че ВСС по-скоро ще срещне големи трудности при провеждането на обективни и безпристрастни конкурси за новопостъпващите кадри в системата, както и създаването на обективен и безпристрастен механизъм за повишаване и преместване на магистратите. 
Задължително е тук да направим сравнение със сходни въпроси и резултати от нашето проучване през 2003г. Тогава оценката на магистратите по коментираните теми бе по-ниска, около 4, но все така в зоната на недоверието. Сега се регистрира малко повече оптимизъм. Какво се е променило? Отговорът се крие в приетите от ВСС и публикувани ясни правила за влизане и израстване в системата с конкурси и атестации. Следователно проучването тук не регистрира липса на капацитет на съдебния съвет, а по-скоро колебание в анкетираните дали новите правила ще бъдат последователно прилагани във времето и по отношение на всички кадри.
Това колебание проличава и в отговорите по твърдение пето, като с оценка 4,94 на границата на оста съгласие-несъгласие магистратите са силно предпазливи относно бъдещите действия на ВСС за създаване на обективен механизъм за оповестяване и санкциониране на неправомерно поведение на всички провинили се магистрати, преодолявайки непотичните кръгове. Най-скептични са отново прокурорите, чиято оценка е 4,29, докато съдиите и следователите проявяват повече оптимизъм – оценки съответно 5,11 и 5,43. 
Ето и някои резултати, които ни навеждат към размисъл. Оценките на прокурорите от СГП в тази подгрупа се движат около 3,8, а на съдиите от Окръжен съд - Варна варират от 2,9 до 4. Този вот на подчертано недоверие на посочените магистрати идва да покаже, че връзката между кариерното развитие в съдебната система и непотичните кръгове е зависима, освен от професионалната специфика в дейността на магистратите, от дейността на ВСС, но и от други субективни, в това число и регионални особености.
Група ІІІ – Текущ антикорупционен мониторинг на професионалната среда на магистратите.
Тази част от анкетата се фокусира върху корупционни практики, резултат от въздействие по административно-йерархичен ред. За нуждите на изследването корупционните практики са дефинирани като “Трансформация на служебна власт в личен интерес, при което действията на магистрата са обусловени от устни или писмени указания по йерархичен ред”. Очевидно седемте твърдения от тази група визират изключително специфични и често невидими за външния наблюдател въпроси, които обаче имат ключово значение при търсене на причините и методите за противодействие на корупцията в съдебната система. При изследването ни през 2003г. проблемите на вътресистемното функциониране бяха посочени на трето място сред факторите, генериращи корупция. Значителна част от съдебната реформа бе насочена точно към тези проблеми, като например въвеждане на мандатност на ръководните кадри, въвеждане на случайния принцип за разпределение на дела и преписки и др., поради което преценихме за важно да проверим каква е ситуацията пет години по-късно и какъв е ефекта от извършените промени. Тук отново си позволихме да не обработим оценките на адвокатите, участници в анкетата, тъй като трудно може да се приеме, че същите имат обективен поглед за случващото се в кухнята на магистратурата.
 Случаите на натиск от висшестоящи магистрати върху подчинените им при решаване на конкретни казуси са намалели, но все още съществуват и това се потвърждава от отговорите на първото твърдение в групата / средно 5,8 /. Според съдиите – с оценка 6,68 – и следователите, с 5,94, това е рядък факт от действителността на нашето правораздаване. По-резервирани са прокурорите, които изразяват умерено несъгласие – средна оценка 4,77 – но и при тях има регионални отлики. Например, за разлика от прокурорите от ВКП и другите прокуратури в страната, участниците от Софийска градска прокуратура декларират несъгласие с оценка 3,39 с отсъствието на подобни негативни явления. Общото впечатление е, че макар и все по-рядко, все още съществуват опити за “дирижиране” на решаването на казусите от страна на ръководните кадри към магистратите, като относително най-засегнати в тази насока са прокурорите.

Значително по-хомогенни са мненията на анкетираните по второто твърдение, относно осъществяването на тези практики по-скоро в тесния кръг от “приближени” магистрати, гравитиращи около фигурите, заемащи ръководни постове в системата. Несъгласието с твърдението, че такива непотични кръгове не съществуват, има средно цифрово изражение 4,3 / по-скоро несъгласен /. Това означава, че древната практика на “хранените люде” съществува днес и в правосъдната система, работи добре и представлява една реална корупционна пътека. Тя отново е по-силно подчертана при прокурорите – оценка 3,7. Възможното обяснение на този факт може да се търси в степента на йерархизация на отношенията в отделните ведомства, от което произлиза, че в  прокуратурата “единоначалието” в този му деформиран вариант е по-силно изразено, отколкото в съдилищата и следствените служби. Тук прави впечатление още един факт : в нито един град или професионална група не е дадена оценка по-висока от 5,27 на това твърдение, което не е знак за стабилно доверие към управляващите магистрати навсякъде в страната.
Ето защо едва ли предизвикват изненада данните по 6-то твърдение от раздела, относно това, че управляващите магистрати се ползват с високо доверие и липсват съмнения за принадлежността им към политически, икономически и други групи външни интереси. Средната оценка 4,26 или “по-скоро несъгласен” говори тъкмо за обратното. В тази връзка не е трудно да си представим психологическата атмосфера в звена, призвани да противодействат на корупцията, където ръководителите будят съмнения със своите действия или бездействия за обвързване точно с тези, които подчинените им трябва да проверяват. Все пак ситуацията е малко по-добра от тази регистрирана при предходното ни проучване през 2003г., когато анкетираните с оценка от 3,9 демонстрираха още по-критично отношение към своите ръководители.
Третото твърдение от групата изискваше от респондентите да преценят условията за корупционни въздействия от висшестоящ към подчинен магистрат в различните звена : съд, прокуратура и следствие. Тук картината е предвидима - всяка общност от магистрати оценява своето звено като по-малко засегнато от вътрешноведомствен натиск в сравнение с другите. Съдиите и следователите възприемат като най-потърпевши прокурорите, съответно с оценки 6,08 и 6,39, а самите прокурори посочват като такива съдиите / 5,56 /. 
Обобщеното мнение на всички анкетирани е, че условията за корупционно въздействие са най-релефно изразени сред прокурорите – средна оценка 5,73, и е относително по-слабо застъпена при следователите / 4,84 / и при съдиите / 4,66 /.

По-голямо сходство на мненията личи в резултатите по четвъртото твърдение  ва тази група – случайното разпределение на делата и преписките е ефективен механизъм за ограничаване на корупционни практики. Участниците са по-скоро съгласни с това твърдение, като средната им оценка 6,57 е достатъчно красноречива, а при съдиите тя е дори 7,49. Най-категорично съгласие и доверие на тази нова практика в работата дават съдиите от Сливен с една от най-високите оценки в анкетата – 8,62, докато на другия полюс са прокурорите от ВКП с оценка на границата на оста съгласие-несъгласие – 5,06.
Тази нова антикорупционна практика е подобрила климата в съдебната система и в друг аспект – повишило се е чувството за еднакво и справедливо натоварване на магистратите. Към този извод ни насочва средната оценка 5,52 от отговорите на петото твърдение. Изненадата тук идва от следователите, които със средна оценка от 4,63 са по-скоро несъгласни с подобно разбиране на нещата, като следователите от Националната следствена служба са още по-критични - 3,67. 
Една от добрите стъпки в съдебната реформа разкрива анализа на отговорите по седмото твърдение – въвеждането на мандатност за ръководните длъжности в съдебната система е предпоставка за ограничаване на условията за корупция. Със средна оценка 6,15 участниците изразяват подкрепа на това становище, като относително по-скептични са прокурорите – 5,82. Все пак всички отговори са в зоната на “по-скоро съгласни” с предложеното твърдение, което е сериозна подкрепа отвътре на посоката на съдебната реформа.

При изследването ни през 2003г. регистрирахме  широкото одобрение на магистратите на идеята за въвеждане на мандатност на ръководните кадри. Това стана факт една година по-късно, след приемането на първата поправка на Конституцията на Република България /бр. 85 от 26.09.2003/. След още 5 години можем с радост да констатираме, че макар и позакъсняла тази стъпка на политическия елит, на законодателя, е стъпка в полза на прогреса и се оценява високо от юристите в съдебната система.
Група ІV – Външен корупционен натиск
Темите в този раздел са насочени към изследване на формите, последствията и възможните методи за противодействие на един от най-негативните феномени на днешната българска действителност – повече или по-малко открития, директно брутален или по-изтънчен натиск върху магистратите в тяхната работа. Доколко това е значим корупционен фактор проличава и от настоящото проучване, след като в предходното ни проучване на този въпрос през 2003г. анкетираните му отредиха второ място, след подкупността на индивидуално ниво, като източник на корупция в съдебната система.

Почти единодушни са респондентите в отговорите си на първото твърдение, че, поради самото естество на работата си, съдебната система се намира под натиска на разнообразни външни интереси, като средната оценка от 7,69 плътно се доближава до областта на пълно съгласие с тази констатация. Вероятно магистратите във всички страни са подложени на подобни въздействия, но не може да не ни тревожи силата на неправомерния натиск, който изпитват върху себе си българските съдии, прокурори и следователи. Оттук естествено произтича въпросът – дали и доколко дефинираната по конституция независимост на съдебната власт не е само мит? И дали днес не сме изправени пред ситуация, когато са застрашени самите устои на европейските ценности в България?

Следващото, второ поред твърдение, конкретизира един от най-действените начини за реализиране на външния корупционен натиск, а именно чрез стремеж за овладяване на ключовите магистратски постове, които концентрират в себе си значителна власт и информация. И тук общият цифров показател от 3,3 сочи явното несъгласие на участниците, че този стремеж е отживелица и представлява маркер за реалното присъствие и опасните последствия за системата от деформациите, произтичащи от издигането на ръководни длъжности на юристи, водени в дейността си от користни интереси, а не от професионалния и гражданския си морал. Отговорите по това твърдение още веднъж потвърждават полезността от въвеждането на мандатност за ръководните постове в съдебната система.

Формулировката на третото твърдение – политическите сили не оказват натиск върху ключовите магистрати в случаите, когато работата на съдебната система засяга техните интереси, насочва към един от най-дискутираните въпроси сред широката общественост. Какво мислят по това самите магистрати? Средната им оценка от 2,98 показва, че като цяло те са по-скоро несъгласни, че липсва политически натиск. Политическата класа на България изглежда все още не се е отказала от желанието си да контролира съдебната система и продължава да упражнява натиск върху нея, макар и вече не толкова директен, но все така агресивен и разочароващ. Това ясно личи и при сравнение с резултатите от сходен въпрос от нашето проучване през 2003г. – тогава общата оценка е била 3,2 и тя представлява траен индикатор за присъствие на политическия натиск като външен корупционен фактор. Това отношение на магистратите вероятно се дължи на все по-ясното демонстриране на политическа воля и действия за реформиране на съдебната система. Но за да бъдат разбрани политиците и за да не предизвикат анти-настроения, те трябва да увеличат формите на диалог и убеждение спрямо магистратите.

Очевидно е, обаче, че присъствието му не е различно в отделните региони и на различните звена на съдебната система, защото не се наблюдават някои съществени разлики в мненията на анкетираните. 

В светлината на изнесеното дотук, не будят изненада и данните по четвъртото твърдение, че отстояването на независимостта на съдебната система и спазването на закона, не създава лични проблеми на конкретните магистрати. Анкетираните не са съгласни, че това е така и средната им оценка от 4,22 илюстрира казаното. Тук изпъква любопитна разлика между резултатите на следователите, от една страна, и резултатите на прокурорите и съдиите от друга страна. Всички следователи със средна оценка 5,59 са по-скоро съгласни с цитираното твърдение. Прокурорите и съдиите се чувстват по-застрашени в личен план със оценки около 3,5 до 4,4.

В случая понятието “лични проблеми” включва не само физическата сигурност на магистратите, но и обществената атмосфера на съмнение и недоверие към съдебната система, която в последно време стана още по-проблематична поради системните и често необосновани нападки, върху съдебната власт като цяло. В подобна обстановка достойното практикуване на професията изисква немалко мъжество и фактът, че, негативната оценка на участниците не е още по-ниска, свидетелствува, че на мнозина от тях не им липсва гражданска смелост.

Към някои от възможностите за противодействие са ориентирани последните две твърдения от раздела: петото – в законодателната и изпълнителната власти са въведени механизми за държавен и публичен контрол, които минимизират възможностите за корупционен натиск върху съдебната власт; и шестото – дейността на неправителствените организации е значим фактор за създаване на антикорупционна среда. И по двете констатации респондентите изразяват по-скоро несъгласие или колебливо отношение със средни оценки, съответно 3,57 и 5,1, като по-критични са спрямо другите две държавни власти, отколкото към гражданските обединения. Ще ни се да се надяваме, че макар и скромен, принос за това имат и последователната работа и усилия на Черноморската правна общност – Бургас през последните години, както и на другите сродни нестопански организации с антикорупционна насоченост. 
Тук трябва да се констатира една радваща промяна. Доверието на магистратите към неправителствения сектор е видимо нараснало за последните 5 години – на аналогичен въпрос за ролята на тези организации в създаването на антикорупционна среда в про,чването ни през 2003г. бе поставена разочароващо ниската оценка от 3,6.
Група V – Корупция при провеждане на съдебната реформа

Тематиката на този раздел е дефинирана като “влияние на интереси с разнообразен произход насочени към стратегическо овладяване на позиции в системата” и е смислово свързана с анализираните дотук проблеми от групи ІІІ и ІV.

Първото твърдение търси отговор на въпроса доколко функционирането и развитието на съдебната система, съобразно променящата се икономическа база, са обект на непрекъснато наблюдение и изследване, което обективно определя параметрите на съдебната реформа. Според оценката на участниците – средно 4,05 , това по-скоро не е така, въпреки, че съдиите от Бургас са на различно мнение с оценка 5,86. На другия полюс са прокурорите от СГП с резултат 3,04. Като цяло преобладаващо е становището, че съдебната реформа се извършва непоследователно, без ясна стратегия, с много спорни стъпки, обусловени от множество фактори, в това число политически промени и конюнктурни съображения.

Най-голяма неудовлетвореност в тази група твърдения проличава от отговорите на анкетираните на второто от тях – мнението на магистратите се проучва задълбочено, като се вземат предвид и се дава гласност на становища, различни от официалните. Средният показател е 2,92, като оценките варират от 1,65 при Окръжен съд – Варна до 4 при съдиите от Бургас. Очевидно редовите магистрати се чувстват пренебрегнати и изолирани от процесите на реформи в съдебната система, което ги демотивира и снижава вътрешната им съпричастност и ангажираност с промените. Това се потвърждава и от данните по третото твърдение, относно реципрочното участие на екипи от съдии, прокурори и следователи в провежданата съдебна и правна реформи. Средната оценка 3,47 сочи, че респондентите са по-скоро несъгласни, че това е така, като в по-неизгодна позиция се чувстват прокурорите / оценка 2,93 /, отколкото съдиите / 3,82 /. Общо е обаче становището на всички анкетирани, че без участие на представители на всички звена не може да се постигне максимално познаване на модела на системата в цялост и на спецификите в структурата и дейността на съставните й части. 

Последното твърдение от групата касае широкото оповестяване на провежданите форуми по проблемите на правната и съдебната реформи и възможността за участие в тях на всички желаещи. Средната оценка 3,53 показва недвусмислено, че прозрачността и достъпа до включване в обсъжданията на промените са недостатъчни и не отговарят на потребностите на магистратите. Общо за раздела е че участниците са по-скоро неудовлетворени от начина на протичане на съдебната реформа, като по-силно тази тенденция е изразена при прокурорите и относително по-слабо при и следователите и съдиите.

Група VІ – Организация на административните служби

Въпросите в този раздел са свързани с надеждното функциониране на административно-техническите звена в съдебната система и степента, в която те могат да представляват проводник на корупционни действия. Това е друг  специфичен момент, който често убягва от погледа на непрофесионалистите, в това число и на медиите, но е реален източник на трудности и проблеми, които рефлектират негативно върху ефективната работа на правосъдието, а оттам и върху имиджа му сред гражданството.

С една от най-ниските оценки – средно с 4,36, е оценено първото твърдение, а именно способността на административните служби да гарантират опазването на поверителната информация и документацията по делата и преписките. Изключение в това отношение правят съдиите, където резултатът е над 5 и показва доверие в надеждността на администрацията. Въобще за целият раздел е характерно, че съдиите дават относително по-висока оценка за работата на своите административни служители – средните резултати се движат между 5 и 6,9. Твърде много варират обаче резултатите в другите звена, като особени ниски са те за адвокатите и прокурорите. По първото твърдение средната оценка на адвокатите  е 3,25 и това би следвало да предизвика определен размисъл сред административните ръководители на различните звена на съдебната система, като се има предвид, че адвокатите са хората, които най-пряко и ежедневно работят със съдебните секретари и деловодители. Прокурорите също изпитват значително недоверие към административния и деловоден капацитет на съдебната система – средна оценка 3,95, като най-драстична е оценката на анкетираните от СГП – 2,74.
Сравнително по-добре стоят нещата по второто твърдение. Участниците в анкетата са по-скоро съгласни – средна оценка 6,78, че е невъзможно издаването на документи без разрешение на магистрат и без внесени държавни такси.

Сходни са резултатите и по следващите две твърдения от групата; третото, че административните служби са надежден гарант за съхраняването на всички представени по делата доказателства / то получава оценка 5,99 / и четвъртото, че не позволяват манипулации при призоваването на страните по делата – 5,32. Макар и малко да превишават средата на скалата, оценките остават твърде близо до зоната “по-скоро несъгласен” и са индикатор за прогрес, но и за необходимост от още работа за отстраняване на слабости в това отношение. И вероятно това е най-валидно за Върховна касационна прокуратура и Софийска градска прокуратура, защото цифровите показатели за тях са забележимо по-ниски от тези на техните колеги по коментираните твърдения.

Неизбежно е тук да се направи сравнение с резултатите от предходното ни проучване през 2003г. Тогава резултатите показваха значително недоверие в надеждността на административните служби. Сега резултатите са нараснали със средно около 1-1,5 точки, но по-важното е че вече се движат в зоната на съгласие и доверие. Очевидно е, че за изминалите 5 години е направено не малко за подобряване на административния и деловоден капацитет - чрез създаване на нови устройствени и кариерни правила, инвестиции, контрол и т.н. И тези усилия са дали забележим резултат към по-добро качество.
Една от сферите на проблеми се очертава чрез отговорите на петото твърдение – назначаването, освобождаването и кариерното развитие на служителите на администрацията е прозрачно и се извършва при спазване на законовите правила. Средната оценка на респондентите е 4,04 и представлява становище “по-скоро несъгласен” с твърдението. Така желаните от всички законност и прозрачност на кариерата на служителите на администрацията изглежда остават повече химера, отколкото реалност. Новите правила за назначаване и израстване с конкурси не намират винаги приложение или пък се прилагат само формално, като “параван” на нечие субективно решение. Респондентите от ВКП, СГП и съдиите от Сливен са дали най-ниски оценки по това твърдение – от 2,8 до 3,4.
В заключение, независимо от неизбежните професионални и регионални специфики, наложили отпечатък върху отговорите на участниците, следва да се отбележи значителното сходство в мненията им по поставените в изследването проблеми, което на свой ред позволява да се набележат общи за цялата съдебна система тенденции. В тази връзка, на базата на изложените дотук оценки и виждания на анкетираните магистрати, могат да бъдат направени следните 

ОСНОВНИ ИЗВОДИ И ПРЕПОРЪКИ :
· Анкетираните съдии, прокурори и следователи одобряват новия принцип на функциониране на Висшия съдебен съвет като постоянно действащ орган. Това което не одобряват магистратите е намесата на политическите сили, материализирана при избора на парламентарната квота от членове на ВСС. Политическата класа си е осигурила, чрез коментирания механизъм за съставяне на ВСС, не само влияние и контрол над “правителството” на съдебната система, тя си е присвоила и решаващата дума за избора на “президентите” на съдебната система, доколкото ВСС е органа, който има ключова роля в избора на ръководителите на ВКС, ВАС, Главен прокурор и Директора на НСС.
· Магистратите декларират желание за повече прозрачност и честност при избора на своите представители в професионалната квота на ВСС.

· Магистратите смятат, че механизма за номиниране и избиране на членове на инспектората на ВСС е недемократичен и политически обвързан. Регистрират се очаквания управляващата партия /партии/ да упражни влияние при сформирането на този контролен орган, което ще доведе до косвено ограничаване на независимостта на съдебната система в полза на частни и групови политически цели. Недоверието към този нов контролен орган е силно изразено.

· Съдебната реформа е дала своите първи добри плодове – мандатността на ръководните кадри и случайното разпределение на делата са намалили възможностите за корупционен натиск и са повишили чувствително прозрачността и справедливостта в работата на магистратите. Макар и все по-рядко, все още съществуват опити за “дирижиране” на решаването на казусите от страна на ръководните кадри към магистратите, като относително най-засегнати в тази насока са прокурорите, вероятно поради йерархичната структура на системата на прокуратурата.

· Продължава незачитането на мнението на магистратите за съдебната реформа от страна на управляващите, което силно корозира доверието в самата реформа.

· Дефицитите на справедливост и прозрачност в кариерното развитие на магистратите са по-слабо изразени, но остават все така чувствителни теми за работещите в съдебната система. Висшият съдебен съвет трябва да прояви категорична воля за налагане на новите правила в тази насока и последователното им прилагане спрямо всички.
· Прокурорите от всички нива се чувстват особено силно подложени на натиск от всякакви фактори, както корупционни, така и политически, да вземат решения не по съвест и закон.

· Доверието на магистратите към неправителствения сектор е видимо нараснало за последните 5 години – сега неправителствените организации се възприемат като важен катализатор за развитие на антикорупционна среда в съдебната система.
· За последните 5 години е направено не малко за подобряване на административния и деловоден капацитет - чрез създаване на нови устройствени и кариерни правила, инвестиции, контрол и т.н. И тези усилия са дали забележим резултат към по-добро качество и надеждност на кадрите и работата. Това е един от добрите индикатори на съдебната реформа.
юни 2008 г.

